

Osnovna šola Griže

in

POŠ Liboje



**VZGOJNI NAČRT**

OSNOVNE ŠOLE GRIŽE

Griže 1a

3302 Griže

Griže, september 2024

Vsebina

[1 UVOD 3](#_Toc181351706)

[1.1 Namen in zakonska podlaga 3](#_Toc181351707)

[1.2 Pomen vzgojnega načrta 3](#_Toc181351708)

[2 DOSEGANJE IN URESNIČEVANJE CILJEV IN VREDNOT 3](#_Toc181351709)

[2.1 Načini doseganja in uresničevanja ciljev 2. člena ZOsn 3](#_Toc181351710)

[2.2 Razvijanje varnega in spodbudnega okolja za doseganje ciljev 3](#_Toc181351711)

[2.3 Doseganje in uresničevanje vrednot 4](#_Toc181351712)

[3 PREVENTIVNE IN PROAKTIVNE VZGOJNE DEJAVNOSTI IN DELOVANJE 4](#_Toc181351713)

[3.1 Vzpodbudne in preventivne dejavnosti 4](#_Toc181351714)

[3.2 Svetovanje in usmerjanje 5](#_Toc181351715)

[4 POHVALE, PRIZNANJA IN NAGRADE 6](#_Toc181351716)

[4.1 Pohvale 6](#_Toc181351717)

[4.2 Priznanja 6](#_Toc181351718)

[4.3 Nagrade 6](#_Toc181351719)

[5 VZGOJNI POSTOPKI IN UKREPI 6](#_Toc181351720)

[5.1 Vzgojni postopki 6](#_Toc181351721)

[*5.1.1. Pogovor učitelja z učencem* 6](#_Toc181351722)

[*5.1.2 Pogovor razrednika z učencem* 6](#_Toc181351723)

[*5.1.3 Mediacija* 6](#_Toc181351724)

[*5.1.4 Pogovor s šolskim mediatorjem* 7](#_Toc181351725)

[*5.1.5 Pogovor šolskega mediatorja z razrednikom* 7](#_Toc181351726)

[*5.1.6 Mediacija z zunanjim mediatorjem* 7](#_Toc181351727)

[*5.1.7 Restitucija* 7](#_Toc181351728)

[*5.1.8 Postopek pred tričlanskim posvetovalnim telesom* 8](#_Toc181351729)

[*5.1.9 Odstop obravnave kršitve pristojnim institucijam* 8](#_Toc181351730)

[*5.1.10 Pogovor šolske svetovalne službe, razrednika, vodstva šole in učenca s starši* 8](#_Toc181351731)

[*5.1.11 Postopek izrekanja vzgojnega opomina* 8](#_Toc181351732)

[*5.1.12 Pogovor razrednika s starši* 8](#_Toc181351733)

[*5.1.13 Razrednik obvesti starše* 8](#_Toc181351734)

[*5.1.14 Pogovor knjižničarke z učencem* 8](#_Toc181351735)

[5.2 Vzgojni ukrepi in vzgojni opomin 8](#_Toc181351736)

[*5.2.1 Vzgojni ukrepi* 8](#_Toc181351737)

[*5.2.2 Vzgojni opomin in individualizirani vzgojni načrt* 9](#_Toc181351738)

[*5.2.3 Prešolanje v drugo šolo* 9](#_Toc181351739)

[6 OBLIKE VZAJEMNEGA SODELOVANJA S STARŠI 9](#_Toc181351740)

[7 URESNIČEVANJE IN SPREMLJANJE 10](#_Toc181351741)

Na podlagi 60.d člena Zakona o osnovni šoli (Uradni list RS, št. 81/06 - uradno prečiščeno besedilo, 102/07, 107/10, 87/11, 40/12 - ZUJF, 63/13, 46/16 - ZOFVI-K, 49/16 - popr., 76/23 in 16/24) je na predlog ravnateljice Osnovne šole Griže, Svet zavoda Osnovne šole Griže dne **26. 9. 2024** sprejel

**VZGOJNI NAČRT**

# **1 UVOD**

## 1.1 Namen in zakonska podlaga

Vzgojni načrt Osnovne šole Griže je temeljni dokument za delo na vzgojnem področju.

V Vzgojnem načrtu uporabljeni izrazi, zapisani v slovnični obliki moškega spola, so uporabljeni kot nevtralni in veljajo enakovredno za oba spola.

## 1.2 Pomen vzgojnega načrta

Vzgojni načrt:

* spodbuja delovanje šole na ravni odnosov in krepi pozitivno klimo med vsemi vključenimi v vzgojno-izobraževalni proces;
* je dogovor o enotnem vzgojnem delovanju vseh udeležencev v procesu vzgoje in izobraževanja;
* je dogovor za premišljeno, organizirano ter ciljno naravnano delovanje šole in vsake v njej zaposlene osebe;
* je dogovor za avtonomno ustvarjanje pravil življenja v šoli ter sodelovanja z okoljem;
* je načrt za enotno delovanje in enoten pogled na ključne vzgojne ukrepe;
* je vnaprejšnji dogovor med delavci šole, učenci in starši.

# **2 DOSEGANJE IN URESNIČEVANJE CILJEV IN VREDNOT**

## 2.1 Načini doseganja in uresničevanja ciljev 2. člena ZOsn

Za doseganje in uresničevanje ciljev osnovnošolskega izobraževanja bomo v šoli:

* zagotavljali kakovostno vzgojno-izobraževalno delo in pogoje za delo, ki bodo omogočali osebnostni razvoj vsakega posameznega učenca v skladu z njegovimi sposobnostmi in interesi;
* z raznimi vzgojno-izobraževalnimi dejavnostmi spodbujali skladni telesni, spoznavni, čustveni, moralni, duhovni in socialni razvoj učencev z upoštevanjem razvojnih zakonitosti;
* organizirali različna srečanja, kjer bodo učenci s sodelovanjem razvijali medsebojno strpnost, spoštovanje, sprejemanje drugačnosti;
* ob državnih in kulturnih praznikih organizirali proslave, prireditve in kulturne dejavnosti, s katerimi bomo spodbujali državljansko odgovornost ter razvijali zavest o državni pripadnosti in narodni identiteti ter vedenja o zgodovini Slovencev in njihovi kulturni ter naravni dediščini;
* s projekti, tekmovanji in sodelovanji bomo pri učencih razvijali pismenosti v slovenskem jeziku kot tudi sporazumevanje v tujih jezikih ter razgledanosti na besedilnem, naravoslovno-tehničnem, matematičnem, informacijskem, družboslovnem in umetnostnem področju.

## 2.2 Razvijanje varnega in spodbudnega okolja za doseganje ciljev

Za razvijanje varnega in spodbudnega okolja za doseganje ciljev bomo:

* organizirali vzgojno-izobraževalno delo na način, ki bo upošteval celovit in vsestranski razvoj vsakega posameznega učenca ter obenem spoštoval otrokovo individualnost in podpiral ustvarjalnost;
* zagotovili varno in spodbudno šolsko okolje, v katerem se bodo učenci počutili sprejete in varne ter bodo dosegali čim boljše dosežke v skladu z njihovimi individualnimi zmožnostmi;
* spodbujali vključenost posameznika v skupino, obvladovanje ustreznih veščin komunikacije in sodelovanja s ciljem, da posameznik lahko dela v skupini in konstruktivno prispeva k njeni in lastni osebnostni rasti;
* izvajali vzgojne dejavnosti primerno razvojni stopnji;
* razvijali sodelovalni odnos: delavci šole – starši – učenci.

## 2.3 Doseganje in uresničevanje vrednot

Šolske vrednote so načela, ki povedo, kaj je dobro in prav. Iz njih izvirajo prepričanja in stališča, zavzetost in dolgoročni cilji, zato je izbor vrednot bistven sestavni del vzgojnega načrta.

Razvijali in krepili bomo:

* **univerzalne vrednote**: enakopravnost, pravičnost, človeško dostojanstvo, nenasilje ter ničelnostrpnost do nasilja, nediskriminacijo, odgovornost, spoštovanje, medsebojno odvisnost, solidarnost, druge človekove pravice ter temeljne svoboščine ipd.;
* **nacionalne vrednote**: negovanje maternega jezika,odgovorno državljanstvo, poznavanje slovenske kulture in zgodovine, spoštovanje kulturne ter naravne dediščine ipd.;
* **šolske vrednote**: pozitiven odnos do pridobivanja znanja,spoštljivosobivanje, sodelovanje ter vzajemno učenje;
* **lokalne vrednote**: ohranjanje naravne in kulturnedediščine.

Pri učencih bomo posebno pozornost posvetili razvoju in krepitvi naslednjih vrednot:

* **prijateljstvo, znanje in vedoželjnost, spoštovanje, nenasilje, nediskriminacija, poštenost, zaupanje.**

Vrednote naših učencev bomo nadgrajevali s skupnimi vrednotami **učiteljev in staršev**:

* **strpnost, poštenost, odgovornost, doslednost,** **ustvarjalnost, zaupanje, zdravje, sodelovanje.**

# **3 PREVENTIVNE IN PROAKTIVNE VZGOJNE DEJAVNOSTI IN DELOVANJE**

## 3.1 Vzpodbudne in preventivne dejavnosti

Šola bo šolsko delo in življenje v šoli organizirala tako, da:

* se bodo učenci v šoli počutili varno;
* bodo pri šolskem delu zavzeti in ustvarjalni in bodo prevzemali odgovornost za svoje vedenje in sprejemali omejitve, ki jih postavljata delo in življenje v skupnosti.

Posebno pozornost bomo namenili:

* krepitvi in – kjer bo to potrebno – oblikovanju dobrih medosebnih odnosov, solidarnosti in skrbi za vrstnike;
* spoštovanju in upoštevanju raznolikosti in različnosti, reševanju problemov, ki se nanašajo na razred;
* razvijanju etičnih in moralnih vrednot;
* sprejemanju odgovornosti za svoje vedenje in
* kritičnemu vrednotenju lastnega vedenja in vedenja vrstnikov.

Posebej bomo skrbeli za:

* učence, ki se težje vključujejo v skupino;
* učence, ki so izpostavljeni nasilju s strani svojih vrstnikov;
* učence, ki so izpostavljeni nasilju v družini;
* odkrivanje prikritih oblik neželenega in/ali nesprejemljivega vedenja;
* spodbujanje razvijanja socialnih veščin in vrstniškega sodelovanja.

Razrednik bo zato skrbno spremljal razred in dogajanja med učenci ter se bo odzival na probleme razreda ali posameznikov v njem; pri tem bo upošteval razvojni nivo učencev, posebnosti posameznih učencev in kontekst dogajanja.

Pri reševanju težjih problemov ali problemov, za katerih reševanje se ne čuti kompetentno, bo k sodelovanju povabil svetovalno službo šole.

Šola bo vsako leto organizirala prireditve in oblike dela (formalna, neformalna druženja), na katerih bodo lahko starši in krajani spoznavali delo in dosežke šole ter njenih učencev in se posredno vključevali v nekatere skupnostne dejavnosti šole (npr. delavnice, delovne akcije, razstave, tekmovanja, dnevi dejavnosti, medgeneracijska sodelovanja ipd.).

Vsakodnevna usmeritev šole bo namenjena večjemu nadzoru učiteljev na mestih, kjer je pojavnost nezaželenih in nesprejemljivih oblik vedenja verjetnejša.

Vzpostavljali in krepili bomo pogoje za:

* razvoj ugodne socialne klime, občutka varnosti, zaupanja in sprejetosti, izvajanje dejavnosti, ki postavljajo v ospredje medsebojno povezanost in sodelovanje;
* oblikovanje in upoštevanje oddelčnih in šolskih dogovorov o temeljnih vrednotah skupnega dela in življenja ter načinih ravnanja – pravila šole in oddelka;
* dejavno in smiselno vključevanje učencev v načrtovanje, izvajanje in vrednotenje učenja ter dela v skladu z njihovimi zmožnostmi;
* razvoj in krepitev socialnih veščin, prostovoljno delo in vrstniško pomoč;
* poudarjanje pomena zglednega vedenja učencev, pogovori o takem vedenju;
* obravnavanje različnih življenjskih problemov vrstnikov ter usposabljanje za uspešno reševanje takih problemov;
* sprejemanje odgovornosti za svoja dejanja, krepitev zavedanja o pomembnosti tehtnega premisleka o pomembnih odločitvah ter o morebitnih negativnih posledicah napačnih/manj primernih odločitev;
* vrstniško sočutje in solidarnost;
* izvajanje dejavnosti, ki povezujejo učence, delavce šole, starše in lokalno skupnost; redno in smiselno vključevanje staršev v življenje in delo šole;
* spoznavanje okoliščin, v katerih se pojavljajo za šolo značilni izzivi;
* strpnost do stališč in predlogov vseh udeleženih v procesu vzgoje in izobraževanja;
* hitro odzivnost in pravočasnost pri reševanju problemov.

## 3.2 Svetovanje in usmerjanje

Svetovanje in usmerjanje je namenjeno učencem, posredno pa tudi njihovim staršem, pri reševanju njihovih lastnih problemov, ki so povezani:

* z razvojem učenca,
* s šolskim delom,
* z odnosi z vrstniki in/ali odraslimi,
* z razvijanjem pozitivne samopodobe in prevzemanjem odgovornosti.

Usmerjanje in svetovanje lahko poteka:

* v času šolskih obveznosti,
* v času izven urnika (pogovori učitelji in/ali šolsko svetovalno službo), za kar se bomo dogovorili s starši ali skrbniki.

Svetovanje in usmerjanje poteka v obliki svetovalnega pogovora med delavci šole in učenci, ki se nanaša na:

* šibkosti ali težave v otrokovem šolskem funkcioniranju,
* odnose z vrstniki,
* enkratne ali občasne kršitve šolskega reda,
* razumevanje neustreznosti dejanja in možnih posledic,
* usmerjanje učenca pri iskanju ustreznih oblik odzivanja in s tem osebnostno rast.

V primerih, ko strokovni delavec presodi, da otrok potrebuje dlje časa trajajoče spremljanje, usmerjanje in/ali svetovanje v okviru šole, se s starši dogovori za čas, v katerem bo ta proces potekal.

V primerih, ko strokovni delavec presodi, da se pri učencu pojavljajo težave in oblike vedenja, ki jih šolska obravnava ne more omiliti, izboljšati ali odpraviti, bomo staršem predlagali obravnavo, psiho-socialno ali drugo pomoč zunanjih organizacij.

# **4 POHVALE, PRIZNANJA IN NAGRADE**

## 4.1 Pohvale

Pohvale so lahko ustne ali pisne.

Kadar se učenec ali več učencev izkaže s prizadevnostjo pri enkratni ali kratkotrajni dejavnosti, so lahko ustno pohvaljeni.

Pisne pohvale se podeljujejo za:

* prizadevnost ter doseganje vidnih rezultatov pri pouku, interesnih dejavnostih in drugih dejavnostih šole, torej za pozitiven zgled v oddelku:
* prizadevnost ter doseganje vidnih rezultatov pri različnih dejavnostih izven pouka;
* doseganje vidnih rezultatov na šolskih, športnih ali drugih tekmovanjih in srečanjih učencev z različnih področij znanja in delovanja;
* posebej prizadevno in učinkovito delo v oddelčni skupnosti ali šolski skupnosti;
* spoštljiv odnos do vrstnikov in odraslih ter nudenje pomoči tistim, ki jo potrebujejo;
* iz drugih razlogov, ki jih ravnatelj oziroma učiteljski zbor šole ali razrednik in mentorji ocenijo kot primerne za razlog ustne ali pisne pohvale.

## 4.2 Priznanja

Priznanja se podeljujejo za:

* večletno prizadevnost in doseganje vidnih rezultatov pri šolskem in/ali izvenšolskem delu;
* doseganje vidnih rezultatov na raznih tekmovanjih in srečanjih, ki so organizirana za območje občine, regije ali celotne države;
* večletno prizadevno sodelovanje in doseganje rezultatov pri raznih interesnih dejavnostih, doseganje vidnih rezultatov na športnih področjih, kjer učenci predstavljajo šolo;
* večletno prizadevno delo v oddelčni skupnosti, šolski skupnosti in šolskem parlamentu;
* ob drugih razlogih, ki jih ravnatelj oziroma učiteljski zbor šole ali razrednik in mentorji ocenijo kot primerne za razlog podelitve priznanja.

## 4.3 Nagrade

Nagrade se podeljujejo učencem v obliki:

* pripomočkov, ki jih učenec lahko uporablja pri pouku ali drugih dejavnostih, knjižnih nagrad;
* drugih posebnih ugodnosti.

Nagrade se podeljujejo za učence, ki so prejeli zlata priznanja, za najboljše športnike, za učence, ki so opravili zlato bralno značko, različne natečaje in posebne priložnosti.

# **5 VZGOJNI POSTOPKI IN UKREPI**

Vzgojni postopki in ukrepi so določeni v **Prilogi D**, ki je sestavni del vzgojnega načrta.

## 5.1 Vzgojni postopki

### *5.1.1. Pogovor učitelja z učencem*

Učitelj učencu razloži kršitev in zapiše zaznamek o svojem pogovoru z učencem.

### *5.1.2 Pogovor razrednika z učencem*

Učitelj, ki je zaznal kršitev, seznani razrednika učenca.Razrednik ustno opozori učenca, da je kršitev v nasprotju s pravili šolskega reda in ga seznani z ukrepi v primeru ponovitve kršitve. Razrednik zapiše zaznamek o svojem pogovoru z učencem.

### *5.1.3 Mediacija*

Mediacija je prostovoljen postopek, v katerem se osebe, ki imajo problem ali konflikt, ob pomoči tretje osebe, posrednika oziroma mediatorja, pogovorijo in ugotovijo, kje so točke njihovega spora, izrazijo svoja mnenja, ideje, težave in čustva, izmenjajo stališča ter poskušajo najti rešitev, s katero bodo vsi zadovoljni. V mediaciji prevzamejo udeleženci odgovornost za rešitev nastalega konflikta. Mediacija pomaga pri vzpostavljanju odnosov medsebojnega zaupanja in spoštovanja. Mediacija poteka v soglasju z udeležencem in staršem/skrbnikom.

1. Mediacija se začne na vabilo šolskega mediatorja sprtim strankam.
2. Z vabilom se povejo predmet (vsebina) mediacije, čas in kraj mediacije.
3. Ob dogovorjenem času in na dogovorjenem kraju se zberejo vsi vabljeni in šolski mediator.
4. Šolski mediator udeležence pouči o temeljnih načelih in postopku mediacije.
5. Vsi udeleženci mediacije so seznanjeni s pravili postopka.
6. Mediacijo vodi šolski mediator, ki pri svojem delu uporablja različne tehnike.
7. Po uspešni mediaciji šolski mediator sestavi mediacijski sporazum.
8. Vsi udeleženci mediacije podpišejo končni dogovor (mediacijski sporazum).
9. Če mediacija ne uspe, se za rešitev spora uporabijo druga pravna sredstva.
10. V primeru kršitve mediacijskega postopka se mediacija prekine in se za rešitev spora uporabijo druga pravna sredstva.
11. V primeru kršitve mediacijskega sporazuma se slednji razveljavi in se za rešitev spora uporabijo druga pravna sredstva.
12. O izvedbi postopka mediacije so obveščeni tudi starši.

### *5.1.4 Pogovor s šolskim mediatorjem*

1. Mediator, ki je zaznal kršitev, opozori kršitelja in mu razloži, da se v primeru ponavljajoče kršitve mediacijskega postopka slednji prekine. Kršitelja seznani z ukrepi, predvidenimi v pravilih šolskega reda, kadar mediacija ne uspe.
2. Mediator, ki je zaznal kršitev, opozori kršitelja in mu razloži, da se v primeru ponavljajoče kršitve mediacijskega postopka slednji prekine. Kršitelja seznani z ukrepi, predvidenimi v pravilih šolskega reda, kadar mediacija ne uspe.
3. Kadar gre za pogovor zaradi ponavljajoče kršitve mediacijskega postopka, šolski mediator prekine mediacijo in postopa v skladu s pravil šolskega reda – sproži predvideni postopek v primeru neuspele mediacije. Šolski mediator zapiše izjavo, da je mediacija neuspešno končana, in o tem obvesti razrednike udeležencev mediacije.

### *5.1.5 Pogovor šolskega mediatorja z razrednikom*

1. Šolski mediator obvesti razrednika tistega učenca, ki je kršil mediacijski sporazum.
2. Razrednik presodi, če gre za hujšo ali ponavljajočo se kršitev mediacijskega sporazuma. V tem primeru mediacijski sporazum postane neveljaven in se proti kršitelju ukrepa v skladu s pravili šolskega reda.
3. Če gre za enkratno lažjo kršitev mediacijskega sporazuma, razrednik ustno opozori kršitelja in ga seznani s posledicami večkratne ali hujše kršitve mediacijskega sporazuma.
4. Razrednik zapiše zaznamek. Če mediacijski sporazum postane neveljaven, o tem obvesti starše kršitelja.

### *5.1.6 Mediacija z zunanjim mediatorjem*

Ta postopek uporabimo, kadar obstaja verjetnost, da šolskimediator ne bi mogel biti nepristranski.

1. Ravnatelj šole naveže stik z zunanjim mediatorjem.
2. Zunanji mediator pošlje pisno vabilo sprtim strankam, v katerem določi predmet (vsebino), čas in kraj mediacije ter pojasni namen mediacijskega postopka.
3. Na začetku mediacije mediator predstavi načela in pravila postopka mediacije. Vsi udeleženci podpišejo mediacijsko pogodbo.
4. V postopku mediacije uporablja mediator različne tehnike.
5. Po uspešni mediaciji sestavi mediator mediacijski sporazum.
6. Če mediacija ne uspe, se spor reši z uporabo drugih pravnih sredstev.

### *5.1.7 Restitucija*

Restitucija je prostovoljen postopek, poteka v soglasju z udeležencem in starši/skrbniki. Je oblika vzgojnega postopka, ki omogoča posamezniku, ki je s svojim ravnanjem povzročil materialno ali moralno škodo drugemu, skupini ali šoli, da to popravi. Posameznik se v postopku sooči s posledicami svojega ravnanja, sprejme odgovornost za takšno ravnanje in poišče načine, s katerimi svojo napako popravi oziroma se z oškodovancem dogovori za načine poravnave. Restitucija poudarja pozitivno reševanje problemov. V postopku restitucije bomo ukrepe smiselno povezovali s povzročeno psihološko, socialno in materialno škodo ter tako spodbujali konstruktivno vedenje. Strokovni delavci predvsem spodbujajo, usmerjajo in spremljajo proces restitucije. Ta je končan, ko oškodovanec potrdi, da je zadovoljen s poravnavo, in ko povzročitelj tako na čustvenem in miselnem nivoju sprejme svoje ravnanje kot nekaj, kar je dolžan storiti, če je prej z nepremišljenim ravnanjem povzročil kakršnokoli škodo. Restitucija je posebno področje vzgoje, katerega cilj je, da učenci kritično razmišljajo o svojem vedenju in da sami popravijo posledice slabo premišljenih dejanj.

### *5.1.8 Postopek pred tričlanskim posvetovalnim telesom*

Oseba, ki je ugotovila kršitev, za katero je predviden postopek pred tričlanskim posvetovalnim telesom, obvesti razrednika. Razrednik skliče tričlanski posvetovalni organ, o tem pisno obvesti ravnatelja.

1. Tričlansko posvetovalno telo prouči dejansko stanje. Po potrebi povabi prijavitelja in kršitelja, da povesta dodatne informacije, ki lahko komisiji pomagajo pri razreševanju zadeve. Kršitelj lahko poda izjavo izključno s pisnim soglasjem staršev, ki so lahko pri podajanju izjave prisotni.
2. Tričlansko posvetovalno telo opredeli težo kršitve. Kadar ne gre za najtežjo kršitev, predlaga ustrezen postopek, lahko pa tudi neposredno ukrep proti kršitelju. Pri tem mora upoštevati posebne potrebe, prištevnost in starost kršitelja.
3. Če tričlansko posvetovalno telo ugotovi, da je kršitev najtežje vrste, predlaga da zadevo nemudoma odstopimo pristojnim institucijam.
4. Svoje ugotovitve posvetovalno telo zapiše v zapisniku, ki ga pošlje ravnateljici šole.

### *5.1.9 Odstop obravnave kršitve pristojnim institucijam*

Oseba, ki je ugotovila kršitev ali prejelaobvestilo o kršitvi, seznani vodstvo šole in pokliče pristojno institucijo. Pristojna institucija prevzame vodenje postopka. Šola mora na zahtevo institucije zagotoviti svoje sodelovanje z institucijo.

### *5.1.10 Pogovor šolske svetovalne službe, razrednika, vodstva šole in učenca s starši*

Razrednik koordinira termin pogovora z vsemi sodelujočimi. Na podlagi načela kontradiktornosti (z obojestranskimi izjavami) se razčisti konkretno dejansko stanje kršitve. Pogovor razrednik zapiše v zapisnik. Podpišejo ga vsi udeleženi, ki prejmejo izvod tega zapisnika.

### *5.1.11 Postopek izrekanja vzgojnega opomina*

Izrek vzgojnega opomina poteka v skladu s 60.f členom Zakona o osnovni šoli.

### *5.1.12 Pogovor razrednika s starši*

Razrednik se s starši ustno ali pisno dogovori za sestanek, ki morabiti v prostorih šole. Razrednik se, ne glede na izid pogovora, samostojno odloči za ukrep, ki ga bo izrekel kršitelju. Po pogovoru razrednik zapiše zaznamek.

### *5.1.13 Razrednik obvesti starše*

Razrednik pošlje pisno obvestilo o vzgojnem ukrepu staršem, vkaterem navede učenčevo kršitev. Če razrednik v roku treh delovnih dni ne prejme podpisane vsebine ali dvomi, da so jo resnično podpisali starši kršitelja, obvesti starše s priporočeno pošto.

### *5.1.14 Pogovor knjižničarke z učencem*

Knjižničarka učencu razloži, kakšno kršitev je ugotovila in gaustno opozori ter seznani z ukrepi v primeru ponovitve kršitve. Knjižničarka zapiše zaznamek o svojem pogovoru z učencem in presodi, če je glede na pravila šolskega reda dolžan o kršitvi obvestiti razrednika.

## 5.2 Vzgojni ukrepi in vzgojni opomin

### *5.2.1 Vzgojni ukrepi*

Vzgojni ukrepi so posledica kršitev Pravil šolskega reda in se izrekajo po **Prilogi D**, ki je sestavni del tega vzgojnega načrta.

Vzgojni ukrepi so usmerjeni pedagoško-strokovni postopki, ki se uporabijo pri ponavljajočih, pogostejših in obsežnejših kršitvah pravil šolskega reda. Uporabljajo se v primerih, ko učenec kljub predhodni vzgojni pomoči ne popravi svojega vedenja, noče sodelovati ali pa zaradi različnih razlogov tega ni sposoben.

Vzgojni ukrepi so posledica kršitev šolskega reda in šolskih pravil. So strokovne odločitve, da se ukrep izvede. Odločitev je lahko individualna (učitelj) ali skupinska (učiteljski zbor).

Izvajanje vzgojnih ukrepov je povezano z nudenjem podpore in vodenjem učenca, iskanjem možnosti in priložnosti za spremembo neustreznega vedenja. Pri tem sodelujejo učenec, starši in strokovni delavci šole, ki skupaj oblikujejo predloge za rešitev. Vzgojni ukrepi torej posredno pomagajo učencu spremeniti vedenje.

### *5.2.2 Vzgojni opomin in individualizirani vzgojni načrt*

Vzgojni opomini se izreka v skladu s 60.f členom Zakona o osnovni šoli.

Šola za učenca, ki mu je bil izrečen vzgojni opomin, najkasneje v desetih delovnih dneh od izrečenega opomina pripravi individualizirani vzgojni načrt, v katerem opredeli konkretne vzgojne dejavnosti, postopke in vzgojne ukrepe, ki jih bo izvajala. Pri pripravi individualiziranega vzgojnega načrta sodelujejo tudi starši učenca.

Šola spremlja izvajanje individualiziranega vzgojnega načrta.

### *5.2.3 Prešolanje v drugo šolo*

Prešolanje v drugo šolo poteka v skladu s 54. členom Zakona o osnovni šoli.

Za učenca, ki se prešola na drugo šolo, individualizirani vzgojni načrt pripravi ta šola.

# **6 OBLIKE VZAJEMNEGA SODELOVANJA S STARŠI**

Delavci šole, učenci in starši oziroma skrbniki razvijajo vzajemno-sodelovalni odnos na vzgojnem področju. Vzajemno sodelujejo pri oblikovanju življenja in dela šole, različnih vzgojno-izobraževalnih dejavnostih, oblikovanju vzgojnega koncepta šole, oblikovanju akcij za izvajanje preventivnih vzgojnih dejavnosti, svetovanju in usmerjanju, povrnitvah škod ipd.

Starši se vključujejo v reševanje problemov, ki jih imajo:

* njihovi otroci ali skupina otrok,
* kadar njihovi otroci ali skupina kršijo pravila šole.

V posameznih primerih, ko se starši oziroma skrbniki ne vključujejo v reševanje problemov, povezanih z njihovimi otroki, ali jih zanemarjajo, šola izvede obisk strokovnega delavca na domu s soglasjem staršev. Cilj obiska je sprejetje dogovora o medsebojnem sodelovanju in vzajemnih odgovornostih.

V reševanje problemov se lahko vključujejo zunanje institucije: centri za socialno delo, svetovalni centri in ostale pristojne institucije ali organizacije.

Poleg običajnih oblik sodelovanja bomo spodbujali:

* komunikacijo s starši;
* se skupaj z njimi odločali o prednostnih nalogah;
* jih sproti obveščali o osebnem razvoju, pa tudi o kritičnih vprašanjih, ki se nanašajo na njihovega otroka, in v primerih, ko otrok zaradi manj primernih vedenjskih vzorcev potrebuje posebno socialno ali psihološko pomoč.

V primerih, ko strokovni delavec presodi, da je potreben daljši in poglobljen razgovor o otrokovem vedenju ali težavah v šoli, starše povabimo na razgovor v šolo. Na razgovor lahko povabimo tudi drugega strokovnega delavca šole. V primerih, ko šola ne more zagotoviti sodelovanja staršev ali oceni, da gre pri posameznih otrocih za zanemarjanje, bomo poiskali pomoč in sodelovali z drugimi organizacijami, ki nudijo različne oblike psihosocialne pomoči.

Starše bomo obveščali o dogodkih, ki se nanašajo na njihovega otroka:

* ustno,
* po telefonu,
* po elektronski pošti,
* pisno.

Prednost bomo dajali osebni komunikaciji.

Po telefonu, kot **nujno obvestilo**, bomo starše obvestili o dogodkih, ki se nanašajo na:

* poškodbo njihovega otroka,
* večjo materialno škodo,
* težje kršitve pravil šolskega reda, ki posredno ali neposredno zadevajo njihovega otroka.

# **7 URESNIČEVANJE IN SPREMLJANJE**

Vzgojni načrt Osnovne šole Griže je bil obravnavan na seji Sveta staršev Osnovne šole Griže dne **26. 9. 2024**, na seji Učiteljskega zbora Osnovne šole Griže dne **20. 9. 2024** in sprejet na seji Sveta zavoda Osnovne Šole Griže dne **26. 9. 2024**.

Griže, 1. 10. 2024

Marija Pavčnik, ravnateljica OŠ Griže

Polonca Jelen, predsednica Sveta zavoda OŠ Griže